Protestul de fix acum o săptămână are multe dimensiuni: socială, politică, violentă, de iubire, umană, de rezistență. Câte un pic din fiecare are și povestea lui Cami și Mihai. Adică tipul pus la pământ de jandarmi și prietena lui care nu pleacă până nu-l scapă de-acolo, muind de două ori jandarmeria în cel mai elegant stil posibil.

Totul s-a viralizat pe Internet și a avut peste 900 000 de vizualizări.

După ce am văzut reacțiile, am vrut neapărat să aflu povestea celor doi. În ciuda celor 211 oameni care până joi seara au depus plângere pentru cele suferite, cuplul acesta părea nevătămat. La fel ca tine, am vrut să înțeleg de ce jandarmii au acționat abuziv. A scăpat ceva la montaj? Sau jandarmii s-au legat de oamenii ăștia aiurea, la fel ca-n cazul taximetristului și a israelienilor, doar că fără la fel de multă violență?

Între timp, dau de Mihai, băiatul de 28 de ani din clip.

„Locul unde s-a întâmplat totul era la intersecția dintre Șoseaua Titulescu și strada Doctor Felix. Noi trecuserăm pe lângă American House, și am văzut multe dispozitive de jandarmi. Eu credeam că s-au dus multe înspre Pasajul Basarab, în partea în care mergeam noi. Când am trecut pe lângă ei, le-am zis că degeaba stau acolo. Ăla a fost momentul când m-au pus la pământ”, îmi povestește Mihai.

După propagarea masivă a clipului în timpul zilei de duminică, l-a văzut și Cami, prietena lui Mihai. Zilele următoare, pe lângă faptul că i-au durut pe amândoi plămânii de la atâta gaz, era și un pic ciudat să vadă cât de populari sunt pe social media și în mass-media.

„Dar nu mergem să depunem plângere. Sunt sute de oameni cu răni grave. Noi vom merge doar la farmacie, să luăm niște medicamente”, spune Mihai.

Cami e o tipă de 34 de ani, a trăit mai multă vreme în Marea Britanie, dar „dorul de țară și de oamenii ei” a adus-o înapoi. Așa că, de câteva luni, lucrează ca IT-istă în București. Spune că n-a ieșit în stradă să țipe „Muie PSD”, ci mai degrabă din solidaritate. Cami și-a liniștit și fanii care au cerut-o în căsătorie.

Mai jos, interviul cu fata care a topit inima Internetului după noaptea în care Jandarmeria Română a bătut, fără motiv, protestatari.

VICE: Cum a fost să te vezi pe tot netul și mai apoi TV?

Cami: Eu uitasem de faza aia. Când mi-a zis Mihai că e filmul cu noi pe net, credeam că e vorba despre alte incidente din seara aia.

De când te știi erai ca-n clip?

Nu am fost bătăioasă, dar nu m-am dat înapoi de la a apăra drepturile celor care nu puteau să și le apere singuri, să zicem.

Pe la cât ați ajuns în Piață?

Cam 7-8. Primul lucru ciudat a fost că ne-a oprit un polițist și ne-a zis că nu avem voie să trecem. L-am întrebat de ce. A zis că e pentru siguranța noastră. „OK, dar e un protest pașnic. Ce e așa nesigur?”, îl întreb. „Ce va urma”, a fost replica. Când am ajuns în piață, erau deja gaze. Fiecare fugea care-ncotro și striga „huooo”.

Cum ai reacționat când ai văzut asta?

Nu mai puteam ține ochii deschiși. Am fugit, dar mai târziu a trebuit s-o rupem către Antipa.

Și apoi?

Ne-am dus în The Dubliner. Am băut o bere, ne-am uitat la știri. Am văzut imaginile cu jandarmerița. Ne-am întors crezând că o să se termine, nu că o să fie evacuată Piața. Țin minte că l-am întrebat pe un jandarm de ce dau cu gaze. „Fiindcă ei dau cu pietre”, mi-a zis. „Păi asta pentru că dați voi cu gaze!”

Cum v-ați întâlnit cu grupul alături de care apăreți în filmare?

În timp ce mergeam pe Titulescu, stăteau în stradă. Le-a zis Mihai ceva de genul „stați degeaba, că nu vine nimeni pe-aici”. Atunci au venit, ne-au separat imediat, iar pe el l-au pus pe jos. Pe mine mă țineau în mijloc și nu reușeam să trec și să văd ce se întâmplă. Apoi s-a întâmplat ce s-a văzut.

OK, și între momentele din montaj, ce ai discutat cu jandarmul cu vestă tip „Dialog”?

Nu mai știu sigur. Îmi ținea prelegeri, cumva ca să tragă de timp. Dar nu cred că voiau să-l ia în dubă. Ci pur și simplu nici ei nu știau ce vor să facă. Mi s-a părut că nu avea rost toată faza aia, de-aia eram așa pornită. Era destul de fucked up să te trezești pus pe jos din mers.

Mihai mi-a zis că fiecare dintre voi aveați ceva în mână, o sticlă, respectiv un băț.

Da, asta ne-au reproșat întâi. Dar am trecut pe lângă atâția jandarmi cu care am vorbit până atunci cu alea în mână. Ăia nu ne-au spus absolut nimic, că au văzut că suntem pașnici. Ceilalți și-au găsit motiv în asta.

Materialul complet din care face parte și clipul cu Cami

Arunci sticla. „Ești un sclav. Muie”, după care îl dai la o parte și treci de el.

Da, nu am gândit-o prea mult pe asta. Și în momentul în care am trecut pe lângă ultimul jandarm, și-a băgat cumva umărul în calea mea. A fost ca un mini-placaj, mascat de un pas înainte, iar eu m-am împiedicat de el. De-aia i-am urat și lui.

Ce s-a întâmplat după ce ați trecut de ei? V-au urmărit, v-au mai zis ceva?

Nu ne-au urmărit. Dar unul m-a făcut slabă sau ceva de genul, altul a zis că sunt frustrată. Am râs, după ce ne-am îndepărtat. Mi s-au părut cu toții atât de proști și fără o reacție coerentă.

Cred că ai văzut și tu celelalte abuzuri mult mai violente de săptămâna asta. Te consideri norocoasă că ați scăpat fără nimic?

Nu, e corect că am scăpat. Că noi nici nu am făcut nimic. Atunci de ce am fi pățit ceva? De acolo și reacția mea, că nu mă băgam dacă mă știam vinovată cu ceva.

Totul a fost spontan, inconștient?

Da, a fost doar o reacție la ce au făcut ei. Eu nu m-am dus în Piața Victoriei să urlu „Muie PSD”, dar negociatorul ăla și jandarmii de lângă el chiar așa meritau.

Ce reacție ai fi vrut să vezi din partea Jandarmeriei Române?

Cel mai frumos ar fi fost să admită că unii dintre ei chiar au fost muiști. Au dat în oameni fiind neprovocați și i-au luat la rând fiind beți cu iluzia puterii. OK, tu spui că urmezi un ordin. Fie ordinul ăla era prost, fie tu erai atât de prost încât nu știi unde e limita bunului simț. Și-atunci, cei care au reacționat așa n-ar trebui să fie jandarmi. Pentru că scopul Jandarmeriei Române e cu totul altul, sau cel puțin ar trebui sa fie.

„Ce mă deranjează cel mai mult e că sunt atât de ignoranți. Să nu vezi nicio reacție după toate cele întâmplate.”

Unii reproșau prin comentarii că ai aruncat sticla.

Da, n-o aruncasem ca să sfidez. Și în general nu arunc pe jos. Cred că e cel mai neimportant lucru din ce s-a întâmplat din seara aia. Plus că nu mă lăsau să plec cu ea în mână. Dar pentru liniștea celor îngrijorați, îi asigur că în mod normal reciclez gunoiul. În seara aia, era un caz special. Jandarmii aruncau cu oameni pe jos.

Ai primit mesaje de încurajare după?

Nu știu, că duminică mi-a blocat Facebook contul pentru nume fals.